Ууска уһуйуу

(сиэр-туом туруоруутун сценарийа)

Саха Өрөспүүбүлүкэтин култуураҕа уонна духуобунай сайдыыга министиэристибэтэДьокуускайдааҕы А.Д. Макарова аатынан культура уонна искусство колледжа

Дьокуускай, 2024

**Ууска уһуйуу (сиэр-туом туруоруутун сценарийа)** / Саха Өрөспүүбүлүкэтин култуураҕа уонна духуобунай сайдыыга министиэристибэтэ, Дьокуускайдааҕы А. Д. Макарова аатынан культура уонна искусство колледжа ; хомуйан оҥордулар В. В. Мыреева, М. Н. Винокуров ; сценарийы сурууйуу М.С. Капитонова ; видеоҕа устуу, монтаж И.А. Семенов, М. М. Бережнов ; тыаһы-ууһу таҥыы С. П. Олесов, Р. А. Борисов ; компьютерга таҥыы М.А. Слепцова. - Дьокуускай : ЯККиИ, 2024. - 6 с.

Хомуйан оҥордулар М. Н. Винокуров, В. В. Мыреева.

Сценарийы сурууйуу М.С. Капитонова.

Видеоҕа устуу, монтаж И.А. Семенов, М. М. Бережнов, А.С. Рожин.

Тыаһы-ууһу таҥыы С. П. Олесов, Р. А. Борисов.

Компьютерга таҥыы М.А. Слепцова.

СЦЕНАРИЙ

**«Саһылы бултааһын сиэрэ-туома»**

**Оруолларга:**

**Ойуун –** Леонтьев Иван

**Уһуйуллар эдэр уус –** Тихонов Эдуард

**Бастакы уус –** Антонов Дьулустан

**Иккис уус –** Иванов Аман

**Күөрчүт -** Мартынов Өркөн

*Сыана. Уот сыыйа сырдыыр. Уус дьиэтэ көстөр.. Уһуйуллар уус уолу өйөөн киллэрэллэр, олбоҕунан бүрүйэллэр. Аҕалара ойууну көрсө тахсар. Уустар сиэргэ-туомна бэлэмнэнэллэр. Ойуун киирэр. Уустар ойууну көрсөллөр. Уһуйуллар уус уол ынчыга иһиллэр.*

**Ойуун:** Уолу кыстыкка олордун. Саҕалыахпыт. Сүөһү хааннаах очоҕоһун моойгутугар иилиниҥ.

*Мустубут уустар уолу кыстыкка олордоллор. Ойуун кыһаҕар чугаһыыр.. Очоҕостору моойдоругар кэтэллэр. Сиэр-туом саҕаланар. Ойуун кыһаҕа кэлэн сөһүргэстээн олорон уоту аһатан (сүөһү иһэ), сиэл быра5ан сиэри-туому саҕалыыр.*

**Ойуун:** Кыһыл уотунан кытыастар, күөх төлөнүнэн төлүтэ биэрэр ытык кыһам иччитэ үөрэн-көтөн, аһаан-сырҕаан турда5ыҥ буоллун! (сүөһү иһин сыатыттан биэрэр).

- Дьэ, эдэр уус киһи өтүйэ, балта тутан уһанарыгар көрдөһүүлээх көҥүл ыла уус төрдүгэр Кудай Бахсыга айаннаары турунан эрэбин. Ытык кыһам иччитэ күүс-көмө буолан аартыктаргын арыйан дьоһун суолбун тобулан кулу дуу (үрүҥ сиэл быраҕар)...

- Арсаанай аалыыһыттаах, Көкөөнөй күөрчүттээх, Бакаанай балтаһыттаах, кыыдааннаах-кырыктаах, кугас маҥаас сүөһүлээх Кудай Бахсы тойон, аан алаһаҕын тэлэй, аартыктаргын арый (сүөһү иһин сыатыттан биэрэр)! Үс хаардаах кугас оҕус манньалаах айанныырга сананным! Доом, силик буоллун (үрүҥ сиэл быраҕар)!

- Кыыдааннаах Кудай Бахсы! Эн, обургу, дьэ санааҥ манньыйдын, сурэҕиҥ сүөлүрдүн (сүөһү иһин сыатыттан биэрэр)!

*Ойуун кыыран саҕалыыр. Үс көмөлөһөөччү уустар иэгэҥнээн бараллар*. *Балачча кыыран баран айанын кэпсиир.*

**Ойуун:** Үс хаардаах кугас оҕуһу үүрэммин айаннаан иһэбин.

**Уустар:** Айаннаан иһэбит!

**Ойуун:** Үс хаардаах сүөһү кутун аҕалан иһэбин!

**Уустар:** Аҕалан иһэбит!

**Ойуун:** Аартык иччитэ, аан алаһаҕын арыйа баттаа дуу!

**Уустар:** Арыйа баттаа дуу!

*Кыһаны күөдьүтэ олорор уус кыһаҕа сүөһү иһин сыатын быраҕар.*

**Ойуун:** Кудай Бахсы суостаах, уоттаах дойдута көһүннэ!

**Уустар:** Көһүннэ!

**Ойуун:** Кытыастар кыһыл уот умайда!

**Уустар:** Умайда!

**Ойуун***:* Кудай Бахсы тойон, сүһүөхтээх бэйэм сүгүрүйэбин, хоолдьуктаах бэйэм хоҥкуйабын!!!

*Ойуун кыыран бутэн сөһүргэстии түһэр. Кудай Бахсы дойдутун тыаһа иһиллэр. Кудай Бахсы биир уус иһигэр киирэр. Уус этинэн-сиининэн Кудай Бахсы киирбитин биллэрэр.*

**Кудай Бахсы:** Ыар санаалаах, ыарахан тыыннаах, кыырыктаах Кудай Бахсы этэн-тыынан эрэбин… Тоҕо кэллин?!!

**Ойуун:** Кудай Бахсы уус төрдө обургу, сана уус үөскүүр соргутун көҥүллээ диэн көрдөһө-ааттаһа кэлэн турабын! Мин ити эдэр уус уол оннугар, үс хаардаах кугас сүөһү кутун аҕаллым! Туора көрбөккө бэлэхпитин ылын дуу! Үтүөннэн соргулаа…

**Кудай Бахсы:** Һа-һа-һа-һа, кугас оҕус тыһаҕаскытын ылбаппын!

**Ойуун:** Кыыдааннаах Кудай Бахсы уус, алы гын! Ити уол мындыр уус буолар чинчилээх. Бэлэхпитин-туһахпытын ылын дуу… Үтүө үрдүк ааккар үҥэ-сүктэ сүгүрүйэрдии көрдөһөбүн… Ытык кыһатыгар үс хаардаах кугас оҕус итир сыатынан манньа тутан, кэҥэрдии сытын таһааран кэлэн турабын.

**Кудай Бахсы:** Дьэ этэргин эттиҥ. Бэлэххин туһаххын ылыннагым буоллун! Кэнэгэьин кэнэгэс! Үтүө ааппар үҥэр-сүктэр буолуҥ! Бэлэскитигэр силлиибин, алгыспын аныыбын!

**Ойуун:** Арсаанай аалыыһыттаах, Көкөөнөй күөрчүттээх, эмиэ эн курдук кыыданнаах-дьалхааннаах, кырыктаах үнүүлээх, кыһыл маҥаас сүөһүлээх, уус киһи буолан, үйэлээх сааһыгар уһанан ньиргийдин! Эн айбыт айылгыгынан, эн кэппит кэрдиигинэн, кини обургу уһун туйгун олоҕо тупсарга туруннун! Уруй буоллун! Соргу буоллун!

*Кудай Бахсы уустан тахсар. Иккис уус сүөһү сүрэхтээх-быарын кыһаҕа илдьэн уурар, бастакы уус сүөһү сурэхтээх-быарын кытаҕаһынан тутан кыһаҕа буһарар. Буспутун кэннэ кытаҕаһынан тутан кыстыкка уурар.*

**Ойуун:** Дьэ нохоо, болҕойон иһит! Оҕус сүрэхтээх быарын хайдах охсоргуттан инники дьылҕаҥ быһаарыллыа. Биир охсууннан сүөһү сүрэхтээх быарын үлтү оҕустаххына – эн улахан уус буолар дьылҕаланыаҥ. Икки охсууннан оҕустаххына – орто баайылаах уус буолуоҥ. Үһүс охсуунан оҕустаххына – мөлтөх уус буолар дьылҕаланыаҥ. Онон кытаат, нохоо!

**Бастакы уус:** Дьэ, бэлэм буолла!

**Уустар:** Нохоо, күүскүн-уоххун хомун!

**Уустар:** Нохоо, дьэ кытаат!

*Уолу охсоругар бэлэмнииллэр. Уһуйуллар уол биир охсуунан охсор.*

**Ойуун:** Уруй! Улахан уус үөскээтэ!

**Уустар:** Тускуо! Тускуо! Тускуо! (бары)

*Уот сыыйа хараҥарар. ЗТМ.*

*Видео матырыйаалга сыһыарыы*

Ууска уһуйуу (сиэр-туом туруоруутун сценарийа)

**Хомуйан оҥордулар**

**Мыреева Василиса Вячеславовна, Винокуров Михаил Николаевич**

**Дьокуускай, «ДьКуоИК», 2024**